《东皋清隐为琼山黄处士作》
明代·王缜

紫幰朱轮云拂道，黄埃白日分冥杲。荣华富贵能几何，人生惟有村居好。

晓红琼海浴扶桑，晚阴花径饶芳草。丹崖碧岭郁嵯峨，薜芷杜蘅分丽藻。

居人遗世隐东皋，幽趣奇芬随所讨。有时倚壑听鸣泉，声声滴似陈怀抱。

有时蜡屐看行云，片片高飞擎羽葆。柴门地迥少人过，花落满庭风自扫。

蝶狂梅熟觉春暄，雁过枫飘信秋早。四时莫问闲与忙，瓮头有酒须倾倒。

君不见陶公醉傲孤松，东皋一啸江山老。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。